Peter Christensen (V), 2005-06-01:
Jeg vil gerne takke SF for at holde traditionerne i hævd.
I en foranderlig verden er det rart, at der er visse ting, som kan forudsiges, og hertil hører den her tilbagevendende forespørgselsdebat og for den sags skyld SF, en forespørgselsdebat, som SF har ønsket skulle finde sted lige midt under forhandlingerne mellem regeringen og Kommunernes Landsforening.
Det betyder naturligvis, at regeringen ikke kan delagtiggøre Folketinget i alle detaljer, og sådan må det nu engang være.
Men til gengæld kan jeg benytte lejligheden til at slå fast, hvad det er, Venstre vil.
SF ønsker at få belyst, hvad sammenhængen er mellem vores valgløfter og den kommunale økonomi.
Det kan sådan set siges ret kort: Det hænger fortrinligt sammen.
Hvor andre er billigere, skal vi være bedre.
Vi skal have lavere forældrebetaling for børnepasning og en højere børnecheck.
Vi afsætter flere midler til bedre kvalitet, mere aktivitet og kortere ventetider.
Vi skal have gennemført plejehjemsgaranti og en mere fleksibel hjemmehjælp.
Ingen nye skatter og afgifter.
Det gælder også for de kommunale skatter.
En øget indsats for naturgenopretning, renere drikkevand og mere skov.
Det var vores valgløfter, de løfter, vi fremlagde før valget, og som vælgerne gav os et klart mandat til at gennemføre.
Initiativer, som alle indgår i regeringsgrundlaget, og vi agter at gennemføre dem punkt for punkt i løbet af den kommende eller den nuværende valgperiode.
Løfterne kan alle sammen holdes inden for 2010-planen, som forudser en stigning i de offentlige udgifter på ca. 2 mia. kr. årligt frem til 2010.
Udgiftsvæksten vil i høj grad komme til at finde sted i kommunerne, eftersom flere af valgløfterne i sig selv betyder en forøgelse af den kommunale del af det offentlige forbrug.
Der er derfor en fin sammenhæng mellem løfterne og muligheden for mere og bedre service på det kommunale område.
Jeg er også sikker på, at skulle kommunerne vælge at fokusere på det serviceniveau, som borgerne møder i 2006, og ikke så meget på, hvem der har fremsat hvilke forslag, så vil kommunerne kunne opnå samme høje tilfredshed som borgerne.
Ja, jeg tror endda, at tilfredsheden vil blive endnu større end i dag, når det for alvor bliver tydeligt for landets mange kommunalbestyrelsesmedlemmer, hvilken enestående chance de står over for.
Kommunalreformen giver de lokale politikere mulighed for at ryste posen, en chance til at vælge nye og bedre løsningsmodeller, en chance til at løfte den enkelte kommunes succeser og samtidig reformere de områder, hvor resultaterne ikke står mål med nabokommunens.
Med en fokusering på den bedste praksis og inddragelse af private løsninger og en optimal udnyttelse af ny teknologi vil kommunalreformen ikke kun blive udgiftsneutral, men derimod en virkelig god forretning.
Et hurtigt regnestykke: Hvis man skulle lade det gælde hele landet, så er det mange milliarder, der er tale om.
HTS har også set på det, de snakker om 4 mia. kr.
Derfor er der en enestående chance for, at vi kan få både bedre service og lavere skat inden for den kommunale sektor.
Så jeg synes, at kommunalreformen, regeringsgrundlaget og den økonomiske ramme frem til 2010 går hånd i hånd og vil sikre både mere og bedre service.
Jeg skal derfor på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget tager ministerens redegørelse om forhandlingerne med kommuner og amter om næste års økonomiaftale samt løfter om velfærdsforbedringer til efterretning.
Folketinget opfordrer regeringen til inden for rammerne af skattestoppet og kravene om en afdæmpet realvækst i det offentlige forbrug at sikre, at ressourcerne i den offentlige sektor målrettes de grupper, der har mest behov for hjælp.
Folketinget noterer sig, at den førte økonomiske politik har medført og fortsat sikrer en forbedret offentlig service, og at der også for 2006 vil være tale om et samlet løft i den offentlige service.«